
Univerzális szenzormodul ipari és méréstechnikai alkalmazásokhoz

Manapság az ipari automatizált rendszerek hibamentes működése, valamint a működés monitorozásának biztosítása végett egyre nagyobb szükség van a rendszerre ható, valamit a rendszer által generált fizikai mennyiségek pontos mérésére. Ezeket a feladatokat legtöbbször valamilyen kompakt eszköz végzi, amely a megfelelő jelkondicionálással előállítja a kívánt analóg vagy digitális jelformát a kimenetén, amit aztán egy külső adatgyűjtő eszköz feldolgoz. A különböző fizikai mennyiségek méréséhez eltérő működésű szenzorok léteznek (feszültség/áramerősség/ellenállás, valamint digitális kimenetű szenzorok). A piacon létező megoldások azonban nem túl rugalmasak, legtöbbször csak egy-egy szenzor csatlakoztatását teszik lehetővé.
Dolgozatomban egy saját fejlesztésű, mikrovezérlő alapú, alacsony fogyasztású univerzális szenzorinterfészt ismertetek, amely bemeneti interfészének segítségével analóg és digitális szenzorok csatlakoztatását is lehetővé teszi a hardver módosítása nélkül.
Az elérhető kimeneteit tekintve két funkcióval rendelkezik. Egyrészt használható ún. loop-powered módban, amely egy 4-20 mA-es távadó funkcionalitást biztosít. Ez a leggyakrabban alkalmazott jeltartomány az analóg kimeneti jelű távadók körében, amely nagy távolságra is lehetővé teszi a jelek torzításmentes továbbítását. Ez a funkció megköveteli, hogy a műszer fogyasztása maximálisan 4 mA legyen, ami miatt a fogyasztást optimalizálni kellett.
A másik funkciót egy mini USB interfész valósítja meg. Ennek két szerepe van. Egyrészt soros kommunikációt tesz lehetővé a szenzormodul és egy külső eszköz (pl. PC) között, amellyel adatgyűjtés, monitorozás, fejlesztés és tesztelés végezhető. Másrészt megoldja a nagyobb fogyasztású szenzorok csatlakoztatását az USB-n keresztül való táplálás segítségével.
Dolgozatomban ismertetem a műszer felépítését, valamint a beágyazott szoftver és egy PC-n futó adatgyűjtő alkalmazás funkcióit. Végezetül későbbi továbbfejlesztési lehetőségeket is megadok.



